## Rješenje kojim se društvu za upravljanje investicijskim fondovima Jadran Invest d.o.o. iz Zagreba, oduzima odobrenje za poslovanje, odnosno osnivanje i upravljanje investicijskim fondovima

### NN 112/2011 (30.9.2011.), Rješenje kojim se društvu za upravljanje investicijskim fondovima Jadran Invest d.o.o. iz Zagreba, oduzima odobrenje za poslovanje, odnosno osnivanje i upravljanje investicijskim fondovima

HRVATSKA AGENCIJA ZA NADZOR FINANCIJSKIH USLUGA

2189

Na temelju odredaba članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 44. točke 2. Zakona o investicijskim fondovima (»Narodne novine« broj 150/05), u postupku oduzimanja odobrenja za poslovanje, odnosno osnivanje i upravljanje investicijskim fondovima društvu Jadran Invest d.o.o. iz Zagreba, Savska cesta 141, Hrvatska agencija za nadzor financijskih usluga 22. rujna 2011. godine donijela je

RJEŠENJE

1. Društvu za upravljanje investicijskim fondovima Jadran Invest d.o.o. iz Zagreba, Savska cesta 141, oduzima se odobrenje za poslovanje, odnosno osnivanje i upravljanje investicijskim fondovima.

2. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) zaprimila je 14. rujna 2011. podnesak društva Jadran Invest d.o.o. iz Zagreba, Savska cesta 141 (dalje: Društvo), kojim se svojevoljno odriče odobrenja izdanog za obavljanje djelatnosti osnivanja i upravljanja investicijskim fondovima.

Društvu Jadran Invest d.d. (dalje: Društvo) je rješenjem Komisije za vrijednosne papire od 27. listopada 2005. godine (klasa: UP/I 450-08/05-02/123, urbroj: 567-02/05-04) izdano odobrenje za poslovanje.

Društvo je, po dobivanju odobrenja, upravljalo samo zatvorenim investicijskim fondom s javnom ponudom za ulaganje u nekretnine Jadran Kapital d.d., čije osnivanje je odobreno rješenjem Agencije od 27. travnja 2006. godine (klasa: UP/I-450-08/06-03/02, urbroj: 326-102/06-03).

Glavna skupština zatvorenog investicijskog fonda za ulaganje u nekretnine Jadran Kapital d.d. donijela je 24. kolovoza 2011. godine Odluku o likvidaciji društva i imenovanju likvidatora.

Agencija je 14. rujna 2011. zaprimila obavijest Društva, u privitku koje je dostavljena preslika rješenja Trgovačkog suda u Zagrebu, broj Tt-11/11422-2, od 6. rujna 2011., kojim se u registar suda upisuje nastanak razloga za prestanak društva, promjenu tvrtke i imenovanje likvidatora u dioničkom društvu Jadran Kapital d.d. zatvorenom investicijskom fondu s javnom ponudom za ulaganje u nekretnine – u likvidaciji. Navedenim upisom društvo Jadran Invest d.o.o. više ne upravlja zatvorenim investicijskim fondom za ulaganje u nekretnine Jadran Kapital d.d.

Slijedom navedenog, a na temelju odredbe članka 44. točke 2. Zakona o investicijskim fondovima (»Narodne novine«, broj 150/05), kojom je propisano da nadzorno tijelo (Agencija) ima pravo oduzeti odobrenje društvu za upravljanje ukoliko se društvo za upravljanje svojevoljno odrekne odobrenja u slučaju prestanka obavljanje djelatnosti osnivanja i upravljanja investicijskim fondovima, odlučeno je kao u točki 1. izreke ovog rješenja.

Prema odredbi članka 8. stavak 4. Zakona o Hrvatskoj agenciji za nadzor financijskih usluga, izreka ovoga rješenja objavit će se u »Narodnim novinama«, jer Agencija ocjenjuje da se zbog naravi same odluke radi o informaciji koja je od utjecaja na korisnike financijskih usluga i širu javnost.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I 451-04/11-05/11

Urbroj: 326-113-11-1

Zagreb, 22. rujna 2011.

Član Uprave
Ivan Vrljić, v. r.

Rješenje, NN 112/2011-2189